Dinu Săraru s-a stins din viaţă sâmbătă, la vârsta de 92 de ani.
Timp de 12 ani, între 1977-1989, Dinu Săraru a condus Teatrul Mic. Pe această scenă s-au prezentat sub direcţia sa spectacole care au devenit adevărate referinţe pentru istoria teatrală românească.
În 2001, Dinu Săraru prelua funcţia de director al Teatrului Naţional. A fost al 44-lea director din istoria acestei instituţii. "În cei trei ani de directorat (până în decembrie 2004) îşi afirmă prin fiecare gest respectul faţă de înaintaşi", dorind ca Teatrul Naţional să redevină "o instituţie de moralitate şi verticalitate artistică".
Încă din prima lună de directorat a fost editată o nouă serie a Gazetei Teatrului Naţional şi a fost reluată publicarea de noi titluri în "Biblioteca Teatrului Naţional". A fost redeschis, după o întrerupere de 23 de ani, Muzeul Teatrului Naţional. În decembrie 2002 a apărut Almanahul aniversar al Teatrului Naţional (150 de ani de la fondarea Teatrului Cel Mare) şi, ulterior, albumul bibliofil "Zidirea Teatrului cel Mare".